L-oraklu kontra Edom Ġara li ġiet fuqi l-kelma tal-Mulej, u qalli: "O bniedem, dawwar wiċċek lejn il-muntanja ta' Xegħir , u ħabbar kontriha, u għidilha: 'Dan jgħid Sidi l-Mulej: Arani! Jien kontrik, muntanja ta' Xegħir, kontrik immidd idi, u nagħmel minnek ħerba fuq ħerba. Blietek nagħmilhom ħerba, u ħerba ssir minnek! U mbagħad tkun taf li jien il-Mulej! "Int dejjem kellek l-odju għal ulied Iżrael u rħejthom għall-qawwa tax-xabla fi żmien il-qerda tagħhom, fi żmien l-aħħar ħtija. "Għalhekk, daqs kemm jien ħaj, oraklu tal-Mulej, għad-demm ħejjejtek, u d-demm jiġri warajk; int bgħadt lil demmek u d-demm għad jiġri warajk. Nagħmel minn Xegħir ħerba u deżert, u neqred minnha 'l min ġej u sejjer. U nimla bil-mejtin il-muntanji tiegħek; u għoljietek, widienek, il-ħniedaq tiegħek fihom għad jaqgħu l-maqtulin bix-xabla. Nagħmel minnek ħerba għal dejjem, u blietek aktar ma jitgħammrux; imbagħad tkunu tafu li jien il-Mulej. "Int għedt: 'Iż-żewġ popli u ż-żewġ pajjiżi huma tiegħi u rrid neħodhom', għalkemm kien hemm il-Mulej; għalhekk, daqs kemm jien ħaj, oraklu ta' Sidi l-Mulej, inġib ruħi miegħek skont l-għadab u l-għira tiegħek, li bihom ġibt ruħek magħhom skont il-mibegħda tiegħek, u nurik x'jien meta nagħmel ħaqq minnek. U tkun taf li jien il-Mulej. Smajt it-tagħjir kollu li int lissint kontra l-muntanji ta' Iżrael meta għedt: 'Saru ħerba! Hekk lesti għalina biex nibilgħuhom.' "Tkabbartu kontrija b'fommkom u kattartu kliemkom kontrija, u jiena smajt. "Dan jgħid Sidi l-Mulej: Bħalma fraħt int minħabba l-ħerba ta' arti, hekk nagħmel lilek. Bħalma fraħt int bit-tħarbit tal-wirt ta' dar Iżrael, hekk nagħmel minnek. Ħerba għad tkun il-muntanja ta' Xegħir u Edom kollu jisfa' fix-xejn. U mbagħad ikunu jafu li jien il-Mulej."